CELEX: 32020D0669
Language: bg
Date: 2020-05-18 00:00:00
Title: Решение за изпълнение (EC) 2020/669 на Комисията от 18 май 2020 година за изменение на Решение за изпълнение 2013/801/ЕС по отношение на поверяването на Изпълнителната агенция за иновации и мрежи на изпълнението на отделни направления на Фонда за иновации

19.5.2020   
               
               
                  BG
               
               
                  Официален вестник на Европейския съюз
               
               
                  L 156/20
               
            
         РЕШЕНИЕ ЗА ИЗПЪЛНЕНИЕ (EC) 2020/669 НА КОМИСИЯТА
         от 18 май 2020 година
         за изменение на Решение за изпълнение 2013/801/ЕС по отношение на поверяването на Изпълнителната агенция за иновации и мрежи на изпълнението на отделни направления на Фонда за иновации
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1), и по-специално член 3, параграф 3 от него,
         като има предвид, че:
         
                     (1)
                  
                  
                     С Директива 2003/87/ЕО на Европейския парламент и на Съвета (2) се създава Фонд за иновации, с който да се подпомагат иновациите при нисковъглеродните технологии и процеси и да се насърчава изграждането/създаването и функционирането на проекти, насочени към безопасно за околната среда улавяне и съхранение в геоложки обекти на CO2, както и на иновативни технологии за добиването и съхраняването на енергия от възобновяеми източници.
                  
               
                     (2)
                  
                  
                     По силата на член 16, параграф 1 от Делегиран регламент (ЕС) 2019/856 на Комисията (3) дейностите в рамките на Фонда за иновации се изпълняват при пряко или непряко управление. В член 17 от посочения регламент се предвижда, че Комисията може да реши да делегира някои задачи, свързани с изпълнението на дейностите в рамките на Фонда за иновации, на изпълнителен орган, като при прякото управление този изпълнителен орган трябва да е изпълнителна агенция.
                  
               
                     (3)
                  
                  
                     С Решение за изпълнение 2013/801/ЕС на Комисията (4) бе създадена Изпълнителната агенция за иновации и мрежи („Агенцията“) и ѝ бе поверено управлението на отделни направления на програмите на Съюза — Механизма за свързване на Европа и свързаното с енергетиката направление на „Хоризонт 2020“.
                  
               
                     (4)
                  
                  
                     Анализът на разходите и ползите, извършен по силата на член 3 от Регламент (ЕО) № 58/2003, показа, че постигането на целите на Фонда за иновации би било по-ефективно, ако управлението на отделни направления на Фонда за иновации бъде поверено на Агенцията. В случай че на Агенцията бъде поверено изпълнението на отделни направления на Фонда за иновации, управленските разходи за периода 2020—2030 г. биха били с 30,5 млн. евро по-ниски отколкото при вътрешното изпълнение на тези дейности, като освен това самото управление на Фонда за иновации би било по-ефективно и по-гъвкаво, полезното взаимодействие между Фонда за иновации и другите управлявани от Агенцията програми на Съюза би се увеличило, а и би се постигнала по-тясна близост с бенефициерите и видимост на финансирането от Съюза.
                  
               
                     (5)
                  
                  
                     Поради това е целесъобразно управлението и изпълнението на отделни направления на Фонда за иновации да се повери на Агенцията.
                  
               
                     (6)
                  
                  
                     Поради това Решение за изпълнение 2013/801/ЕС следва да бъде съответно изменено.
                  
               
                     (7)
                  
                  
                     Мерките, предвидени в настоящото решение, са в съответствие със становището на Комитета за изпълнителните агенции,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменение на Решение за изпълнение 2013/801/ЕС
            Член 3, параграф 1 от Решение за изпълнение 2013/801/ЕС се заменя със следния текст:
            
               
                  „1.   На Агенцията се поверява изпълнението на отделни направления на следните програми на Съюза:
                  
                              a)
                           
                           
                              Механизма за свързване на Европа;
                           
                        
                              б)
                           
                           
                              част III „Обществени предизвикателства“ на специфичната програма „Хоризонт 2020“;
                           
                        
                              в)
                           
                           
                              Фонда за иновации, създаден по силата на член 10а, параграф 8 от Директива 2003/87/ЕО на Европейския парламент и на Съвета (*1).
                           
                        
            
         
         
            Член 2
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 18 май 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 11, 16.1.2003 г., стр. 1.
         
            (2)  Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г., стр. 32).
         
            (3)  Делегиран регламент (ЕС) 2019/856 на Комисията от 26 февруари 2019 г. за допълнение на Директива 2003/87/ЕО на Европейския парламент и на Съвета по отношение на функционирането на Фонда за иновации (ОВ L 140, 28.5.2019 г., стр. 6).
         
            (4)  Решение за изпълнение 2013/801/ЕС на Комисията от 23 декември 2013 г. за създаване на Изпълнителна агенция за иновации и мрежи и за отмяна на Решение 2007/60/ЕО, изменено с Решение 2008/593/ЕО (ОВ L 352, 24.12.2013 г., стр. 65).